Lorenz Hackenholt

**Lorenz Hackenholt** egentlig **Laurenzius Marie Hackenholt** (1914–1945) var en tysk Schutzstaffel (SS) offiser (Hauptscharführer), murer og tekniker. Under andre verdenskrig bygde og drev han gasskammeret i utryddelsesleiren Bełżec i det okkuperte Polen og deltok tilsvarende i etablering og drift av andre gasskamre  under Aksjon Reinhardt der over 1 million mennesker ble drept som ledd i holocaust, hovedsaklig jøder. I Bełżec hadde han i perioder direkte ansvar for å betjene gassanlegget, og utførte dermed personlig drapene på svært mange av ofrene.

Hackenholt ble ikke stilt til ansvar for forbrytelsene. Det hefter usikkerhet om han ble drept i kamp i 1945, eller om han overlevde og klarte å skjule seg etter krigen. Saken ble lagt bort på 1970-tallet. Hackenholt var storvokst (nær 2 meter høy) og en dranker. Det er usikkert når han døde, men den formelle dødserklæringen ble datert 31. desember 1945. 

## Bakgrunn
Lorenz Hackenholt ble født som Laurenzius Marie Hackenholt 25. juni 1914 i Gelsenkirchen. Han var murer av yrke.

Hackenholt gikk inn i SS i 1934 og ble etter to års militærtjeneste med i SS-Totenkopf-Verbände og stasjonert ved Oranienburg. I 1938 ble han overført til Sachsenhausen hvor han tjenestegjorde som sjåfør.

## T4 og de første gasskamrene
Fra november 1939 var Hackenholt tilknyttet Aktion T4 der han arbeidet ved flere av programmets drapssentre blant annet i Grafeneck (i de svabiske alper) og i Sonnenstein. Han arbeidet ved seks anlegg innenfor T4 og hadde oppgaver delvis som sjåfør (blant annet for Viktor Brack) og delvis som «brenner» (omlasting og brenning av lik).

T4 ble midlertidig stanset tidlig på høsten 1941. Høsten (kanskje i september) 1941 ble han sammen med en gruppe SS-menn overført fra T4 til tjeneste hos Odilo Globočnik, politi- og SS-sjef i Lublin. I nærheten av Lublin langs, jernbanelinjen til Lvov, satte okkupasjonsmakten opp de første utryddelsesleirene (lengre øst og nord var allerede flere hundre tusen jøder drept ved skyting).

Hackenholt eksperimenterte med gass til drap i ukene før Aksjon Reinhardt ble igangsatt og bygget blant annet om en kassebil fra postverket til et mobilt gasskammer. Trolig var de første ofrene funksjonshemmede og personer med utviklingshemming fra området, det er uklart om de var jøder eller etnisk polske. Han eksperimenterte med ulike typer gasser, blant annet drepte han 150 jødiske tvangsarbeidere med Zyklon B som han hadde fått tak i fra Wehrmacht. Hackenholt forsøkte med karbonmonoksid fra stålbeholdere brukt blant annet i transittleiren Izbica på veien mellom Lublin og Belzec. Ofrene i Izbica var trolig jødiske psykiatriske pasienter fraktet med tog fra Tyskland i godsvogner. Hackenholt fant ut at eksos fra motoren i en sovjetisk stridsvogn var mest egnet og økonomisk.

## Aksjon Reinhardt

I Belzec, som var en del av Aksjon Reinhardt, betjente Hackenholt gasskammeret som brukte motoreksos fra en sovjetisk stridsvogn. Våren 1942 drepte han tusenvis på denne måten. 

Det var trolig Hackenholts tekniske kvalifikasjoner som gjorde at han fikk ansvaret for leirens motorkjøretøy. Gjennom kunnskaper om motorer og mekanikk ble han involvert i gasskamrene. Før det stasjonære gasskammeret ble satt opp, laget Hackenholt en gassvogn som han var stolt av. Det var trolig Christian Wirth som instruerte Hackenholt i utforming av gassvognen. I midten av mai 1942 ble et nytt drapsanlegg i Belzec oppført bestående av seks gasskamre i mur. Hackenholt betjente og holdt anlegget i stand assistert av ukrainske vakter. 

Hackenholt medvirket på oppdrag av Wirth ved oppføring av nye og større gasskamre i Bełżec, Sobibor og Treblinka, anlegg som okkupasjonsmakten i perioden mars 1942 til august 1943 brukte til å avlive omkring 1,5 millioner mennesker. I Treblinka ble det i september 1942 oppført 10 nye gasskamre på rundt 300 m2 til sammen mot knapt 50 m2 i de tre gamle. 

Erwin Lambert assisterte Hackenholt i arbeidet med oppføring av gasskamre blant annet i Sobibor. I Sobibor ga leirsjefen Franz Reichleitner instrukser om gasskamrene. Etter utvidelsen i Sobibor fikk gasskamrene der en kapasitet til å drepe 1300 personer samtidig.

Det første gasskammeret som Hackenholt satte opp i Belzec fikk påskriften *Stiftung Hackenholt* («Hackenholt-stiftelsen») av SS-kameratene, på gasskammerets inngang hang det også en David-stjerne. Kurt Gerstein besøkte leiren og var vitne til at en pulje ble drept. Hackenholt hadde et par ukrainiske assistenter.

På oppdrag fra Christian Wirth reiste Hackenholt  til Treblinka for å utbedre gasskamrene der: Det nye bygget hadde seks gasskamre hvert på 4x8 meter og de utgjorde totalt 193 kvadratmeter. Disse gasskamrene hadde lavere takhøyde slik at det var behov for mindre giftgass og drapene gikk raskere. Disse seks gasskamrene kunne drepe 2300 personer samtidig, mot 680 i det tidligere gasskammeret. Gasskamrene var utstyrt med kikkhull slik at mannskapet kunne observere drapsprosessen. 

Etter oppgradering av gasskamrene i Treblinka reiste Hackenholt og Lambert til Sobibor for å utvide gassingsanlegget der. Høsten 1942 kom Hackenholt tilbake til Bełżec og arbeidet sent på høsten der blant annet med å åpne massegravene og brenne de flere hundre tusen likene der. Våren 1943 flyttet han på Wirths ordre til Treblinka for å bistå ved oppgraving og brenning av lik der. Etter stenging av Bełżec våren 1943 flyttet han til en leir ved flyplassen rett utenfor Lublin der store mengder eiendeler etter de drepte ble lagret og sortert. Fine pelser ble desinfisert med Zyklon B i egne gasskamre: Hackenholt brukte disse til å ta livet av fanger som var arbeidsudyktige, i stedet for å sende fangene til Majdanek for å drepe dem der.

## Slutten av krigen

Hackenholt ble senere overført til Trieste ved Adriaterhavskysten, i likhet med Globočnik og Wirth. Formålet var å oppspore jøder i noe som ble kalt *Einsatzkommando R* eller *Einsatz R*. Hackenholt arbeidet i San Sabba, der jøder dels ble sendt nordover til Auschwitz eller ble drept på stedet. Globočnik beordret henrettelser og kremasjoner i San Sabba stanset våren 1944 etter ni måneders drift. I stedet ble kommandoene satt til å bekjempe partisaner, noe de drev med omkring ett år. For sin innsats ble Hackenholt tildelt jernkorset av 2. klasse. Opp mot 5000 mennesker ble drept i San Sabba, der de brukte et tidligere rislager (derav navnet Risiera) til internering, tortur og drap.

Tyske myndigheter arresterte ham i april 1945 i Trieste for våpensalg til partisanene og skulle henrettes. Dietrich Allers (eller Dieter), tidligere kollega fra T4 som hadde erstattet Christian Wirth, løslot Hackenholt trolig fordi han innså at krigen var over, hvorpå Hackenholt straks forsvant. Hackenholt ble antatt drept i kamp nær Trieste, men meldinger tyder på at han overlevde krigen. Da Einsatz R trakk seg tilbake fra Adriaterhavskysten mot Østerrike skal han ha blitt observert på en av veiene. To SS-kamerater skal ha observert ham i Ingolstadt og broren mente han fikk et glimt av ham nær Gelsenkirchen. Vesttysk politi konkluderte med at Hackenholt kan ha levd under falskt navn i Memmingen-området i Allgäu sør i Tyskland. 

Han ble på konens anmodning erklært død ved utgangen av 1945. Mange år etterpå tyder vitneutsagn på at han var i live. Kriminalpolitiet i Bayern gjorde i 1960-årene undersøkelser med sikte på å lokalisere Hackenholt som politiet antok levde.

Lokalhistorieforeningen i Gelsenkirchen oppgir at Hackenholt drepte 70&nbsp;000 i det gasskammeret han selv betjente. I tillegg kommer over 1 million drap han medvirket til.

## Referanser